‘પૈસા માટે પ્રપંચ’ આખરે ખુલ્લા પડ્યા છે. પોલીસની સંડોવણીથી શરૂ થયેલો બિટકોઈન ખંડણી કેસ અર્થતંત્રને નુકસાન પહોંચાડતો ગંભીર કેસ બની ગયો છે. નોટબંધી દરમિયાન 1,000 કરોડનું તોસ્તાન બિટકોઈન કૌભાંડ આચરાયાની વિગતો CIDની તપાસમાં ખૂલી છે. જેમાંથી સીઆઈડીની ત્રણ મહિનાની તપાસમાં એવું સ્પષ્ટ થયું છે કે, નોટબંધી પછી બ્લેકમની વ્હાઈટ કરવા બિટકોઈનનું રોકાણ આસાન રસ્તો જણાતાં રોકાણકારોએ આંધળી દોટ મૂકી હતી. લોકોની આ દોટનો ગેરલાભ લઈને ત્રિપૂટીએ કરોડો રૂપિયા એકત્ર કરી લીધાં ને છેલ્લા ચૂનો ‘ચોપડી’ વિદેશ ભાગી ગયાં છે. મૂળ સૌરાષ્ટ્રના અને સુરતમાં સ્થાયી થયેલાં ત્રણ યુવકોએ લોકોની ‘ગરજ’નો ગેરલાભ લીધો. એકલા સુરતમાંથી જ 800 કરોડના રોકાણ સહિત 1,000 કરોડથી વધુ રૂપિયા એટલી ‘આસાની’થી મળ્યાં કે સતિષ, દિવ્યેશ, ધવલ અને તેમના નજીકના મિત્રો રાજાશાહીની જિંદગી જીવી રહ્યાં છે. પણ, તોસ્તાન બેનંબરી આવક મેળવનારી ટોળકીને ખંખેરવાનો કારસો શૈલેષ ભટ્ટે રચ્યો હતો. આ કારસ્તાનનો પર્દાફાશ કરીને CIDએ ‘સરકારી ફરિયાદ’ નોંધીને શૈલેષ ભટ્ટને સૂત્રધાર તરીકે દર્શાવી તપાસ શરૂ કરી છે.